Charlie Sarault

Charles Sarault (s. 20. helmikuuta 1992 Fournier, Ontario, Kanada) on kanadalainen jääkiekkoilija, joka pelaa Saksan toiseksi korkeimmalla sarjatasolla DEL2-joukkue Ravensburg Towerstarsissa. Hän on pelipaikaltaan keskushyökkääjä, mutta Sarault osaa pelata myös laidassa.

Ura 
Sarault pelasi kaudella 2007–2018 GTMMHL-juniorisarjaa Toronto Jr. Canadiensin joukkueessa, jonka jälkeen Kingston Frontenacs varasi hänet 35. pelaajana OHL:n varaustilaisuudessa 2008. Sarault siirtyi joukkueeseen kaudeksi 2008–2009, jolloin hänen tulokaskautensa toi 68 runkosarjaottelussa tehot 2+7=9. Kaudella 2009–2010 Saraultin pistemäärä OHL:n runkosarjassa kasvoi 16:sta ja kaudella 2010–2011 hän teki 38 tehopistettä. Elokuussa 2010 Frontenacs kauppasi Saraultin Sarnia Stingiin vaihdossa kesän 2013 kolmannen ja kesän 2015 kuudennen kierroksen varausvuoroon. Hän oli kaudella 2010–2011 tehoilla 20+67=87 joukkueen paras pistemies. Sarault voitti koko OHL:n syöttöpörssin sekä sijoittui pistepörssissä seitsemänneksi.

Kaudella 2012–2013 Sarault nousi Sarnia Stingin varakapteeniksi. Hän voitti tehoilla 22+86=108 koko OHL:n syöttöpörssin sekä sijoittui pistepörssissä toiseksi edellään vain Saginaw Spiritia ja Plymouth Whalersia edustanut Vincent Trocheck. Sarault jakoi myös joukkueensa sisäisen tehotilaston voiton NHL:n työsulun päätyttyä Montréal Canadiensiin siirtyneen Alex Galchenyukin kanssa. Hänet palkittiin kauden päätteeksi OHL:n vuoden yli-ikäisenä pelaajana Leo Lalonde Trophylla sekä valittiin toiseen tähdistökentälliseen.

Maaliskuussa 2013 NHL-varaamaton Sarault teki kolmivuotisen tulokassopimuksen Anaheim Ducksin kanssa. Sarnia Stingin OHL-kauden päätyttyä, saman kuukauden lopulla hän siirtyi amatööritry-out -sopimuksella AHL-joukkue Norfolk Admiralsin vahvuuteen. Sarault pelasi loppukaudella 2012–2013 11 runkosarjaottelua tehden kuusi syöttöpistettä. Varsinaisella AHL:n tulokaskaudellaan 2013–2014 hän teki 43 runkosarjaottelussa tehot 6+8=14. Sarault pelasi kauden aikana myös kahdeksan runkosarja- ja viisi playoff-ottelua ECHL-joukkue Utah Grizzliesin vahvuudessa. Kauden 2014–2015 hän pelasi kokonaan Admiralsissa, mutta kauden 2015–2016 Sarault pelasi kokonaan Grizzliesin ECHL-joukkueessa. Hän oli tehoilla 19+43=62 joukkueen paras pistemies ja syöttäjä. Sarault jakoi koko liigan pistepörssin kymmenennen sijan Atlanta Gladiatorsin Derek Nesbittin ja South Carolina Stingraysin David Pacanin kanssa. Pudotuspeleissä hän oli Grizzliesin paras maalintekijä seitsemällä osumallaan.

Kaudeksi 2016–2017 Sarault siirtyi vuoden mittaisella sopimuksella monikansallisen Erste Bank Eishockey Ligan Dornbirner EC:hen. Kesken kauden, marraskuussa 2016 hän siirtyi kuitenkin loppukauden sopimuksella Slovakian Extraligan HC Banská Bystricaan. Sarault pelasi siellä yhdeksän ottelua tehden kolme tehopistettä, kunnes hän vaihtoi osoitetta jälleen tammikuussa 2017 siirryttyään Saksan toiseksi korkeimmalle sarjatasolle DEL2-liigan EC Bad Nauheimiin. Kauden päätyttyä Sarault pelasi vielä yhden ottelun Yhdysvalloissa FHL-liigan Berlin River Driversissa. 

Sarault palasi kaudeksi 2017–2018 DEL2-liigaan ja siirtyi vuoden mittaisella sopimuksella ESV Kaufbeureniin. Hän oli tehoilla 21+44=65 joukkueen paras syöttäjä ja toiseksi paras pistemies Sami Blomqvistin jälkeen. Sarault jakoi koko DEL2:n pistepörssin seitsemännen sijan Löwen Frankfurtin C. J. Stretchin ja Bietigheim Steelersin Tyler McNeelyn kanssa. Kaudeksi 2018–2019 hän siirtyi vuoden mittaisella sopimuksella Tanskan Metal Ligaenin Rungsted Seier Capitaliin. Sarault oli joukkueen paras pistemies ja syöttäjä tehoilla 14+37=51, joilla hän sijoittui koko liigan syöttöpörssissä toiseksi edellään vain Aalborg Piratesin Thomas Spelling sekä pistepörssissä neljänneksi. Sarault voitti myös tehoilla 4+15=19 pudotuspelien syöttöpörssin sekä jakoi pistepörssin voiton joukkuetoverinsa Nikolaj Rosenthalin ja Frederikshavn White Hawksin Dale Mitchellin kanssa. Hän jakoi Rosenthalin kanssa myös liigan tehotilaston voiton lukemalla +14. Sarault voitti kauden päätteeksi Tanskan-mestaruuden ja hänet valittiin Metal Ligaenin tähdistökentälliseen. Sarault voitti myös Metal Cupin.

Kaudeksi 2019–2020 Sarault siirtyi vuoden mittaisella sopimuksella SM-liigajoukkue Mikkelin Jukureihin. Hänen kautensa päättyi kuitenkin loukkaantumiseen helmikuussa 2020. Kaudeksi 2020–2021 Sarault palasi vuoden mittaisella sopimuksella Metal Ligaenin Rungsted Seier Capitaliin.

Tilastot

Lähteet

Viitteet 

Kanadalaiset jääkiekkoilijat
Vuonna 1992 syntyneet
Elävät henkilöt